钦定古今图书集成/明伦汇编/官常典/第293卷 > 赵汝谠
## 钦定古今图书集成/明伦汇编/官常典/第293卷 > 赵汝谠

按《宋史》本传：“汝谠，字蹈中，少俶傥有轶材，智略出人
上。龙泉叶适尝过其家，汝谠年少，衣短后衣不得避。
适劝之曰：‘名门子安可不学’？汝谠惭，自是终身不衣
短后衣，折节读书，与兄汝谈齐名，天下称为二赵。”以
祖遗恩，补承务郎，历泉州市舶务、利州大军仓属。从
臣荐宗室之贤者，监行在右藏西库。韩𠈁胄谋逐赵
汝愚，汝谠兄弟昌言非是，且上言讼汝愚冤。𠈁胄惧
其词直，使其党胡纮再攻汝愚，以“汝谠兄弟受汝愚
厚恩，私属为之画策，惑乱天听”为言，斥使去国，坐废。
十年，调华亭、浦东盐场，弃职去。辟浙西安抚司幕官，
调签书昭庆军节度判官，皆不赴。以前官改镇东军。
登嘉定元年进士第，为大社令，迁将作监簿、大理司
农丞。与史弥远不合，请外，改湖南提举常平，易江西，
寻提点刑狱。瑞州大姓幸氏贪徐氏田，不可得，强取
其禾，终不与，诬以杀婢寘徐狱，徐诉其冤，汝谠以反
坐法。黥窜幸氏，籍其家。幸氏走告急于中宫，徙汝谠
湖南。既至，则表直臣龚夬墓。浏阳有豪民罗氏夺民
田，汝谠复惩以法。迁知温州，卒。汝谠常言：“宗子不忘
君，孝子不辱身，临难则功业当如朱虚，立身当如子
政。”